Annette Vilhelmsen (SF), 2013-04-04:
Tusind tak for det.
Jeg vil meget gerne takke for de positive og konstruktive bemærkninger, der er kommet, til forslaget.
Med lovforslaget vil vi skabe grundlaget for et mere effektivt, struktureret lodsvæsen via en omdannelse af det statslige lodsvæsen til en selvstændig offentlig virksomhed.
En omdannelse er nødvendig, da et effektivt lodsvæsen er helt afgørende for sejladssikkerheden og miljøbeskyttelsen i de danske og udenlandske farvande.
Organiseringen af Danpilot som selvstændig offentlig virksomhed bygger på de erfaringer, som vi har med etableringen af DSB, Energinet.dk og Naviair som selvstændige offentlige virksomheder.
Samtidig vil Danpilot blive ledet af en professionel bestyrelse med erhvervsøkonomiske og administrative kompetencer.
Danpilot vil dermed kunne drives på markedslignende vilkår og vil kunne fokusere på forretningsmæssige parametre som effektivitet og konkurrencedygtighed.
Næste skridt er en analyse af lodsmarkedet, som regeringen har iværksat som led i sit konkurrenceudspil fra oktober 2012.
Det vil selvfølgelig skulle ske under hensyntagen til sejlads- og forsyningssikkerheden.
Med forslaget tager vi et vigtigt skridt på lodsområdet, der skaber grundlaget for en effektiv drift af Danpilot; det er et skridt, som understøtter søfartserhvervet.
En mere effektiv varetagelse af lodsopgaverne vil fremme sejladssikkerheden og miljøbeskyttelsen i de danske farvande.
Jeg ser frem til udvalgets velvillige behandling af lovforslaget.
Mange tak for bemærkningerne.
Indledningsvis vil jeg gerne pege på, at når vi overhovedet har fusionskontrol i Danmark, er formålet ikke at hindre sammenlægninger af virksomheder.
Formålet er derimod at sikre, at de fordele, som de fusionerede virksomheder opnår, ikke betales af forbrugerne i form af højere priser eller mindre konkurrence, der kunne medføre en risiko for, at andre virksomheder bliver presset ud af markedet.
Dette sikres gennem den fusionskontrol, som vi har i dag.
Det er også vigtigt for mig at understrege, at det lovforslag, som vi i dag har til første behandling, ikke har til formål at straffe virksomheder for at fusionere.
Globaliseringsmidlerne, som hidtil har finansieret kontrollen, er bortfaldet, så finansieringen skal findes et andet sted.
Derfor foreslår vi at indføre gebyrer for fusionsanmeldelser, så vi fortsat har en fusionskontrol til gavn for forbrugerne og virksomhederne, der er i konkurrence med de fusionerende virksomheder.
Gebyrfinansiering ser man også i eksempelvis selskabslovgivningen, når selskabet skal anmelde ændringer i struktur eller lignende.
Med lovforslaget tilvejebringes den fornødne finansiering, for at vi kan opretholde den styrkede fusionskontrol, sådan som Folketinget vedtog det i 2010.
Jeg vil minde om, at kontrollen omhandler større fusioner, hvor de deltagende virksomheders omsætning tilsammen er på mindst 900 mio. kr.
Gebyrerne rammer altså ikke mindre virksomheder, som fusionerer.
Man kan anmelde en fusion ved en forenklet eller en almindelig anmeldelse.
Den gebyrmodel, som vi foreslår, indebærer et fast gebyr på 50.000 kr. for en forenklet anmeldelse.
For en almindelig anmeldelse foreslås et variabelt gebyr på 0,015 pct. af virksomhedernes samlede omsætning i Danmark, dog med et maksimalt gebyr på 1,5 mio. kr.
Der er en række fordele forbundet med den foreslåede gebyrmodel.
For det første er gebyrets størrelse kendt på forhånd.
Virksomhederne kan i øvrigt mødes med Konkurrence- og Forbrugerstyrelsen inden en anmeldelse, og så kan man få klarlagt, om en fusion skal anmeldes forenklet eller ved en almindelig anmeldelse.
For det andet er det indbygget i modellen, at de store og komplicerede fusioner også bærer den største del af finansieringen af fusionskontrollen.
Det er samtidig sikret, at der er loft over, hvor store omkostninger der pålægges virksomhederne, så omkostningerne ikke bliver for stor en belastning for virksomhederne.
Med modellen sikrer vi os, at gebyrerne kan tilbagebetales i visse tilfælde, f.eks. hvor en ansøgning trækkes tilbage.
Der foreslås desuden klageadgang til Konkurrenceankenævnet, hvis virksomhederne er uenige med konkurrencemyndighederne i, at en fusion ikke kan anmeldes forenklet, men kræver en almindelig anmeldelse.
Med disse differentierede gebyrer, tilbagebetalingsmuligheder og klageadgang mener vi, at der er skabt en afbalanceret gebyrfinansiering.
Jeg ser frem til den videre behandling af lovforslaget og håber på en konstruktiv debat i Erhvervs-, Vækst- og Eksportudvalget.